राजकुमार चार्ल्स र डायना स्पेन्सरको विवाह

राजकुमार चार्ल्स (पछि राजा चार्ल्स तृतीय) र डायना स्पेन्सरबीचको विवाह बुधबार सन् १९८१ जुलाई २९ का दिन इङ्ल्यान्डको लन्डनस्थित सेन्ट पल्स क्याथेड्रलमा भएको थियो। दुलहा बेलायती सिंहासनका उत्तराधिकारी थिए भने दुलही स्पेन्सर परिवारकी सदस्य थिइन्।

विवाह समारोह 'द चर्च अफ इङ्ल्यान्ड'को परम्परागत विवाह सेवा अनुसार सञ्चालन गरिएको थियो। सेन्ट पल्सका डीन एलन वेब्स्टरले सेवाको अध्यक्षता गरेका थिए भने क्यान्टरबरीका आर्चबिसप रोबर्ट रन्सीले विवाह सम्पन्न गराएका थिए। समारोहमा अन्य शाही परिवारका धेरै सदस्यहरू, गणतान्त्रिक राष्ट्र प्रमुखहरू र दुलहा-दुलहीका परिवारका सदस्यहरू सहित उल्लेखनीय व्यक्तिहरूको उपस्थिति रहेको थियो। समारोहपछि, दम्पतीले बकिङ्घम राजदरबारको कौसीमा परम्परागत उपस्थिति जनाएका थिए। विवाहको उपलक्ष्यमा संयुक्त अधिराज्यले त्यस दिन राष्ट्रिय बिदा दिएको थियो। विवाहको अवसरमा राष्ट्रमण्डल भरि विभिन्न कार्यक्रमहरू आयोजना गरिएका थिए। उत्सव मनाउन संयुक्त अधिराज्यभरि धेरै सडक भोजहरू आयोजना गरिएको थियो। यस दम्पती सन् १९९२ मा अलग भएका र १५ वर्षको वैवाहिक सम्बन्धपछि सन् १९९६ मा उनीहरूको सम्बन्धविच्छेद भएको थियो। सवारी दुर्घटनामा परी डायनाको सन् १९९७ मा मृत्यु भएपछि चार्ल्सले सन् २००५ मा कामिला पार्कर बाउल्ससँग पुनर्विवाह गरेका थिए।

## विवाहको प्रतिज्ञा 
राजकुमार चार्ल्सले डायना स्पेन्सरलाई धेरै वर्षअघिदेखि चिनेका थिए। उनीहरूको पहिलो भेट सज् १९७७ मा भएको जब चार्ल्स डायनाकी दिदी सारासँग प्रेम सम्बन्धमा थिए। चार्ल्सले सन् १९८० मा एक ग्रामीण सप्ताहन्त कार्यक्रममा पाहुनाका रूपमा सहभागी हुँदा डायनालाई सम्भावित दुलहीको रूपमा गम्भीरतापूर्वक लिएका थिए, जहाँ डायनाले उनलाई पोलो खेलिरहेको हेरेकी थिइन्। उनीहरूको सम्बन्ध विकास हुँदै जाँदा चार्ल्सले डायनालाई शाही पानीजहाज *ब्रिटानिया* मा चढेर काउजको जलयात्राका लागि आमन्त्रित गरेका थिए। त्यसपछि उनलाई शाही परिवारको स्कटिस निवास बालमोरल दरबारमा चार्ल्सको परिवारलाई भेट्न बोलाइएको थियो। डायनालाई बालमोरलमा महारानी एलिजाबेथ द्वितीय, राजकुमार फिलिप र महारानी एलिजाबेथ मुमा बडामहारानीले राम्रो स्वागत गरेका थिए। त्यसपछि यस जोडीले लन्डनमा धेरै पटक भेटघाट गरेका थिए। डायना र चार्ल्स एकअर्कालाई भेट्न थालेको करिब छ महिना पछि चार्ल्सले ३ फेब्रुअरी १९८१ मा विन्डसर राजदरबार बगैँचामा विवाहको प्रस्ताव राखेका थिए। डायनाले अर्को हप्ताको लागि बिदाको योजना बनारहेकी थिइन् भने उनले सो समय चार्ल्सको प्रस्तावको विचार गर्न प्रयोग गर्नेछिन् भन्ने बुझाइ चार्ल्सको रहेको थियो। डायनाले प्रस्ताव स्वीकार गरेपछि उनीहरूको विवाहको प्रतिज्ञा अर्को केही हप्तासम्म गोप्य राखिएको थियो। डायनाले पछि दाबी गरेअनुसार, उनीहरूको विवाह प्रतिज्ञा घोषणा हुनुअघि उनीहरूले एकअर्कालाई कुल १३ पटक मात्र भेटेका थिए।

thumb|सन् १९८१ को बेलायती क्राउन सिक्कामा चार्ल्स र डायनाको विवाहको सम्झना

उनीहरूको विवाहको प्रतिज्ञा सन् १९८१ फेब्रुअरी २४ का दिन आधिकारिक भएपछि जोडीले एक विशेष अन्तर्वार्ता दिएका थिए। प्रतिज्ञाको सार्वजनक घोषणाको समयमा, डायनाले बेलायती लेबल कोजानाको "कोबाल्ट ब्लु स्कर्ट सुट" लगाएकी थिइन्। डायनाले एक ठूलो औँठी छनोट गरेकी थिइन् जसमा १८ क्यारेटको सेतो सुनमा १२ क्यारेटको ओभल निलो सिलोन नीलमणि लाई घेरेर १४ वटा सोलिटेयर हीराहरू जडिएका थिए, जुन उनको आमाको मगनी औँठीसँग मिल्दोजुल्दो थियो। औँठी शाही जौहरी गार्ड एन्ड कम्पनीद्वारा बनाइएको थियो। सन् २०१० मा, यो चार्ल्स र डायनाका जेठा छोरा राजकुमार विलियमकी श्रीमती क्याथरिन मिडलटनको मगनी औँठी बनेको थियो। मुमा बडामहारानीले डायनालाई मगनीको उपहारको रूपमा एउटा नीलमणि र हीराको ब्रोच दिएकी थिइन्। मगनीको अवसरमा स्नोडनका अर्लद्वारा खिचिएका तस्वीरहरूको शृङ्खला फेब्रुअरी १९८१ मा *भोग* पत्रिकामा प्रकाशित भएको थियो। आधिकारिक तस्बिरका लागि क्लेटन हावर्डले डायनाको मेकअप र जोन फ्रिडाले कपाल मिलाएका थिए। त्यसपछि जोडीले बीबीसीकी एन्जेला रिप्पन र आइटिभीका एन्ड्र्यु गार्डनरसँग अर्को अन्तर्वार्ता दिएका थिए।

विवाहको दुई रात अघि बकिङ्घम राजदरबार एक उत्सवको आयोजना गरिएको थियो र महारानीले पछि ९० जनाको समूहका लागि रात्रिभोजको आयोजना गरेकी थिइन्। १,५०० मानिसहरूका लागि नृत्यसहितको स्वागत समारोह पनि आयोजना गरिएको थियो। आमन्त्रितहरूमा शाही घरानाका सदस्य र कर्मचारीहरू थिए। विवाहको अघिल्लो रात राष्ट्रप्रमुख र सरकार प्रमुखहरू सहित १५० जनालाई महारानीसँग रातीको खानाका लागि आमन्त्रित गरिएको थियो।

सन् १९९२ को आफ्नो जीवनीका लागि रेकर्ड गरिएको टेपको शृङ्खलामा, डायनाले विवाहभन्दा केही समयअघि चार्ल्सले आफ्नी पुरानो प्रेमिका कामिला पार्कर बाउल्सका लागि किनेको एउटा ब्रेसलेट फेला पारेको कुरा सम्झिएकी थिइा्। आफ्नो शङ्काका कारण उनले विवाह रद्द गर्न चाहेकी तर उनकी दिदीहरूले उनलाई सो विचारबाट रोकेका थिए। मार्च १९८१ मा, चार्ल्स अस्ट्रेलियाको भ्रमणका लागि प्रस्थान गर्दा विमानस्थलमा डायना आँसु थामिरहेको अवस्थामा खिचिएको तस्वीर सार्वजनिक भएको थियो। डायनाले पछि चार्ल्सको अध्ययन कक्षमा चार्ल्स र कामिलाबीच भएको टेलिफोन कुराकानी सुनेपछि उनी विचलित बनेकी थिइन्।

## सन्दर्भ सामग्रीहरू 
## बाह्य कडीहरू
विवाहको लागि सेवाको क्रम (अर्डर अफ सर्भिस) ()
* 
*शाही विवाहका केकहरू, क्लासिक सेलिब्रेसन केक